Atlas V
Atlas V je raketa nosač iz obitelji raketa Atlas koju danas za lansiranje koristi United Launch Alliance, tvrtka koju su osnovali Boeing i Lockheed Martin. Rakete Atlas V koriste ruski motor RD-180 na tekući kisik i kerozin za pogon prvog stupnja i američki motor RL10 za pogon stupnja Centaur. Neke inačice rakete koriste i dodatne potisnike na kruto gorivo koje proizvodi tvrtka Aerojet. Čahura za teret je promjera 4 ili 5,4 metara i različitih dužina, ovisno o potrebama. Pri projektiranju rakete razmišljalo se o upotrebi čahura promjera do 7,2 m i dužina do 32,3 m.

Opis 
Prvi stupanj Atlasa V sastoji se od Common Core Boostera (CCB) koji je pogonjen RD-180 motorom s dvije mlaznice. Prvi stupanj ima masu od 306.914 kg, od čega 284.450 kg čine kerozin i tekući kisik. CCB je dug 32,5 m i promjera 3,8 m. Raketni motor izgara oko 4 minute i pritom stvara 4.152 kN potiska. Upotrebom CCBa želi se omogućiti modularan dizajn rakete Altas V, pojednostavniti proizvodnju i olakšati buduće modifikacije rakete. Sličan pristup je ostvaren i kod rakete Delta IV gdje se koristi Common Booster Core.

Drugi stupanj rakete koristi produženu verziju Centaura s kriogenim gorivom. Centaur je već provjeren dizajn i omogućava višestruko paljenje motora, ima učinkovit motor i visoku pouzdanost. U verziji za Atlas V Centaur je pogonjen s jednim ili dva RL10A-4-2 motora, od kojih svaki pruža 99,2 kN potiska. Masa Centaura je 22.825 kg od čega 20.799 kg čini gorivo. Dužina Centaura je 12,68 m, a promjer 3,05 m.

Ovisno o potrebama misije pri lansiranju se ponekad koriste i potisnici na kruto gorivo. Maksimalno je moguće koristiti 5 potisnika od čega svaki daje 1.287 kN potiska kroz 94 sekundi. Svaki od potisnika ima masu od 40.824 kg od čega je 36.824 kg goriva. Dužina potisnika je 17,70 m, a promjer 1,55 m.

Inačice 

Atlas V dolazi u više inačica, ovisno o potrebama tereta koji se lansira. Inačice se nazivaju ovisno o konfiguraciji rakete koja se koristi. Prva brojka može biti 4 ili 5 i označava promjer čahure za teret, drugi broj označava koliko potisnika na kruto gorivo koristi i može biti između 0 i 5, a treći koliko je motora na Centauru i broj može biti 1 ili 2. Tako primjerice Altas V 421 inačica koristi čahuru za teret od 4 m u promjeru, ima 2 potisnika na kruto gorivo i Centaur stupanj s jednim motorom.

Specifikacije

Izvori 

Rakete-nosači
Astronautika u SAD